Dumuziabzu
Dumuziabzu, Dumuzi-Abzu – deivė šumerų mitologijoje, vietinė Kiniršos vietovės (greta Lagašo) dievybė. Lagašo valdovo Gudėjos įraše Dumuziabzu įvardijama „Kiniršos viešpate“. Ši vietovė tuo metu priklausė Lagašui. Danų istorikas Thorkild Jacobsen Dumuziabzu siejo su vaisingumo galia ir pelkėse užgimstančia gyvybe (Kinirša buvo pietrytiniame pelkynų regione). Eridu apylinkėse laikyta vyriškąja dievybe, buvo siejamas su dievu Enkiu (Apsu viešpačiu), laikytas jo sūnumi arba palydos nariu. Teigiama, kad deivės vardas reiškia „tikrasis Apsu vaikas“ arba „gerasis Apsu vaikas“. Kai kada sutinkama ir trumpesnioji deivės vardo forma Dumu-zi, tačiau ryšys su dievu Dumuziu nėra aiškus.